Ostona shahrida Islom hamkorlik tashkilotining Fan va texnologiyalar boʻyicha birinchi sammiti ochildi

10.09.2017
O‘zbekiston Respublikasi Prezidenti Shavkat Mirziyoyevni Mustaqillik saroyida Qozogʻiston Respublikasi Prezidenti Nursulton Nazarboyev kutib oldi. 


Islom hamkorlik tashkilotiga a’zo davlatlar delegatsiya rahbarlarining rasmiy suratga tushish marosimi boʻldi. 


Sammitni Prezident Nursulton Nazarboyev ochdi. Qur’on tilovat qilindi. 


Islom hamkorlik tashkilotining ushbu nufuzli sammiti “Fan, texnologiyalar, innovatsiyalar va islom olamini modernizatsiya qilish” mavzuida oʻtayotgani bilan ahamiyatlidir. 


Ma’lumki, 2016-yil 18-oktabrda Toshkentda Islom hamkorlik tashkiloti Tashqi ishlar vazirlari kengashining 43-sessiyasi boʻlib oʻtgan, “Ta’lim va ma’rifat – tinchlik va bunyodkorlik sari yoʻl” shiori uning asosiy gʻoyasi etib belgilangan edi. Shu ma’noda, Ostonadagi sammitni Toshkentda oʻtgan sessiyaning mantiqiy davomi, deyish mumkin. 


Anjumanda Prezidentimiz Shavkat Mirziyoyev nutq soʻzladi. 


Fan va texnologiyalar boʻyicha sammitda Islom hamkorlik tashkilotiga a’zo davlatlar va kuzatuvchi mamlakatlar, mintaqaviy va xalqaro tashkilotlar vakillaridan iborat 80 ga yaqin delegatsiya ishtirok etmoqda. 


Sammit yakunida Ostona deklaratsiyasi imzolanishi kutilmoqda.